Qabel xejn nixtieq nirringrazzjakom għas-sehem tagħkom fid-dibattitu tal-lum. Nifhem b'mod sħiħ li l-ġrajjiet tal-jiem li għaddew wasslu għal bosta emozzjonijiet negattivi. Iżda ma nistgħux naqgħu għal dawn l-emozzjonijiet. Jeħtieġ li nżommu l-kapaċità tagħna li nevalwaw b'mod seren u li nieħdu deċiżjonijiet razzjonali. L-ewwel nett nixtieq nenfasizza li l-UE hija lesta tipproċedi b'divorzju amikevoli mar-Renju Unit anke llum stess. F'dan il-proċess ser nirrispettaw bis-sħiħ it-Trattati, li ħejjewna għal sitwazzjoni bħal din. U hemm ħaġa oħra li għandha tkun ċara: it-Trattati ħallew id-deċiżjoni dwar il-bidu tal-proċedimenti tad-divorzju f'idejn l-istat membru li jixtieq jitlaq l-UE. Fi kliem ieħor, effettivament ma nistgħux nimponu din id-deċiżjoni fuq ir-Renju Unit. It-tieni nett, qabel ma jingħata bidu għall-proċeduri tad-divorzju, m'aħna ser ninvolvu ruħna fl-ebda negozjati dwar is-sura futura tar-relazzjonijiet bejn l-UE u r-Renju Unit. Dawn ir-relazzjonijiet futuri ser ikunu bbażati fuq bilanċ ta' drittijiet u obbligi. Nixtieq nassigurakom li kull meta jista' jkun hemm kunflitt ta' interess, ser naġixxu fl-interess tal-UE, u ser nagħmlu dan b'mod effettiv. It-tielet nett, illum smajna bosta kummenti ħorox u kritiċi indirizzati lill-istati membri. Ngħidilkom li fit-taħditiet tagħna mal-mexxejja tal-istati membri jiena dejjem nirrepeti li ma jistax ikun hemm UE mingħajr l-istituzzjonijiet tal-UE. Fil-qagħda li ninsabu fiha, attakki fuq l-istituzzjonijiet tal-UE, fosthom il-Kummissjoni u l-Parlament, jistgħu biss iżidu l-konfużjoni. Il-bliet kapitali nazzjonali għandhom jagħmlu sforz biex jieqfu jakkużaw lill-UE u l-istituzzjonijiet tagħha bi dgħufijiet u fallimenti. Ir-referendum fir-Renju Unit intilef, anke minħabba l-fatt li l-klassi politika ilha s-snin tibni viżjoni negattiva u sikwit inġusta tal-UE. Iżda lanqas ma jista' jkun hemm UE mingħajr l-istati membri. Mhuwiex possibbli li l-problemi serji fl-UE jissolvew mingħajr ir-rieda tal-istati membri. Kulħadd għandu jkun responsabbli għal dak li jgħid, u dan japplika wkoll għar-rappreżentanti tal-istituzzjonijiet tal-UE. Illum jeħtieġ li ngħaqqdu l-isforzi kollha tagħna sabiex naqblu fuq x'inhu l-interess komuni tagħna, minflok ma noqogħdu nuru bla waqfien l-importanza individwali, f'xi forma ta' fiera ta' frugħa perpetwa. Ara l-paġna tal-laqgħa